**謝妙儀**（英文：Anna Tse Miu-yee，1996年11月20號—）係香港民主派女政治人，註冊社會工作者，山民主義召集人，柴灣起動（中文：柴灣起動）成員，曾經做過東區區議會興民選區議員、青年發展及社區營造工作小組主席。

政治生涯
----

### 組織山民主義

2016年11月，謝妙儀喺香港獨立媒體度得知領展以兩億港元將興民商場賣畀中資（中文：中資）佛山順聯集團（中文：順聯集團）旗下嘅傑豐香港有限公司，商舖逐一離場，包括當時嘅牙醫診所、中醫藥舖、麵包舖、餐廳、老人院、洗衫舖、髮型屋、香燭舖、補習社，同埋連鎖經營嘅百佳、萬寧、7-11都要撤走。謝妙儀同其他興民邨居民不滿興民商場遭變賣後原有配套就咁消失，街坊日常生活將好唔方便，而嗰陣興民選區嘅親中派區議員民建聯劉慶揚又咩都唔做，於是自發成立山民主義，向更多居民宣傳商場消息。山民主義成立後，通過擺街站、整問卷同派飯盒畀老人家等方式服務街坊，又喺漁灣選區區議員徐子見嘅幫助下，成功喺東區區議會度向政府部門提出過商場變賣帶來嘅問題，亦曾寫信去立法會申訴部，甚至到七一遊行宣傳。

### 出席立法會公聽會

2019年4月1號，謝妙儀喺立法會房屋事務委員會公聽會度發言，向公眾講返興民邨嘅狀況。

### 2019年區議會選舉

内文：2019年香港區議會選舉
2019年，由於不滿興民選區時任親中派區議員民建聯劉慶揚表現無能，而山民主義作為地區組織亦欠缺權力同政府部門交涉，基於想為興民邨服務嘅諗法，謝妙儀決定參加2019年香港區議會選舉，喺興民選區同劉慶揚對決。

包括謝妙儀在內，位於柴灣、小西灣及杏花邨（簡稱「柴小杏」）嘅民主派候選人組織選舉聯盟柴灣起動（中文：柴灣起動），一齊參選2019年區議會選舉，互相拉抬選情，結果，柴灣起動12名候選人全部贏晒，謝妙儀以3,297票擊敗3,113票嘅劉慶揚（四年前張駿邦嘅得票係1391票，謝妙儀呢次嘅得票比四年前嘅張駿邦重要多1906票），成為興民選區成立以嚟首位民主派區議員，同時成為東區區議會有史以來最年輕嘅女性議員，時年23歲。

### 處理非法聚賭時遇襲

2020年3月30號夜晚，謝妙儀接到市民投訴，指有人喺興民邨民澤樓對開花槽非法聚賭，謝妙儀同助手到場後，發現有六個男人非法聚賭，於是上前𥄫下同攞手機影相，其中兩個成身酒除嘅非法聚賭男人不滿，恐嚇同襲擊謝妙儀同佢助手，甚至聲稱要謀殺同強姦謝妙儀，謝妙儀因受到恐嚇而痛哭不適，佢助手亦因受到襲擊而手部受傷，兩人被送往東區醫院治理。警方到場調查後只以涉嫌普通襲擊罪名將其中一個施襲者拘捕，而且仲釋放另一個施襲者唔追究，更無對其他非法聚賭男人有任何執法行動。事後謝妙儀對警方同房屋署等政府部門處事手法感到極為不滿，認為係因為相關部門多年來對興民邨各種違法行為視而不見，先會導致非法聚賭等問題根深蒂固。

### 聲援被送中十二港人

内文：12港人案
2020年12月28號，12位港人喺被送中後第128日，喺深圳鹽田人民法院受審，謝妙儀喺柴灣迴旋處天橋擺街站，要求中共當局立即釋放12位港人，並呼籲市民繼續關注事件。

### 追究房屋署監管不力

自謝妙儀上任區議員以嚟，房屋署一直無視謝妙儀就興民邨同興華（一）邨關於老鼠橫行、聚賭、屋邨非吸煙範圍內吸煙、中門每日大開、凌晨屋邨內高談闊論、滲水問題被拖延、高空擲物等各種問題嘅投訴，儘管謝妙儀不斷去信房屋署要求正視相關問題，但房屋署仍然不為所動，終於搞到謝妙儀忍無可忍，親自走去房屋署總部責問相關部門，之後仲走去申訴專員公署投訴房屋署監管不力。

議會問政
----

### 區議會問政

謝妙儀喺東區區議會2020-2021年度共加入16個委員會。

* 設施管理及文康事務委員會委員
* 社會福利及安老事務委員會委員
* 交通及運輸事務委員會委員
* 食物環境及衞生事務委員會委員
* 規劃工程及房屋事務委員會委員
* 財務及審核委員會委員
* 檢視警方執法及行動特別委員會委員
* 青年發展及社區營造工作小組主席
* 地區工程及設施督導工作小組成員
* 節日慶祝及重大日子紀念活動專責小組成員
* 社區參與及宣傳工作專責小組成員
* 公共交通及道路安全工作小組成員
* 環保綠化及街道管理工作小組成員
* 海濱發展及房屋管理工作小組成員
* 撥款審核工作小組成員
* 康體藝術文化發展工作小組成員

### 政府突取消監警會會議

2020年3月10號，東區民主派議員譴責警務處唔尊重民選議會，拒派員出席檢警會會議
2020年3月10號，東區區議會原定舉行「檢視警方執法及行動特別委員會」第三次會議，討論多項同反送中運動相關議案，包括要求警方交代8月5號夜晚北角衝突中嘅警力問題、喺11月喺柴灣發射多次催淚彈嘅原因、喺太古城同西灣河嘅執法行動等事件。不過民政處喺會議當日朝早突然向委員會成員發出電郵，稱會議嘅職權範圍「可能涉及全港性執法事宜」同「收到高層命令」而宣布取消會議。警務處也拒絕派員出席。區議會26名民主派議員批評警權凌駕區議會職能，政府高層打壓區議會。

### 民主派區議員辭職潮

内文：香港民主派區議員辭職潮
2021年7月11號，由於不滿區議會畀中共架空，謝妙儀決定辭職唔做。

睇埋
--

* 2019年香港區議會選舉
* 山民主義

參考
--

1. ↑  周頌謙 (2017年5月9號). 〈【興民起義】領展偷賣商場　21歲女生組團自救　遭人恐嚇險被爆樽〉. 香港01. 喺2017年5月10號搵到.
2. ↑  〈【興民起義】商場被變賣　事前零消息　關注組：要長者抬米上山？〉. 香港01. 2017年5月9號. 喺2017年5月11號搵到.
3. ↑  謝妙儀. 〈立法會CB(1)771/18-19(10)號文件〉 (PDF). 香港立法會. 原先內容歸檔 (PDF)喺2019-11-02. 喺2019-03-21搵到.
4. ↑  〈房屋事務委員會 (會議議程) 2019年4月1日〉. 香港立法會. 原先內容歸檔喺2019-11-02. 喺2019-04-01搵到.
5. ↑  〈【區選前哨】興民商場遭變賣 山民主義22歲女擬參戰：真係覺得燒到埋嚟〉. 香港獨立媒體. 2019年4月18號. 喺2020年2月26號搵到.
6. ↑  〈「柴灣起動」12人一同報名 參選柴灣小西灣全部選區 - 獨媒報導〉. 《香港獨立媒體網》. 2019-10-12. 原先內容歸檔喺2019-12-03.
7. ↑  〈【區選結果．不斷更新】非建制奪17區控制權〉. am730. 2019-11-25. 原先內容歸檔喺2020-02-03. 喺2020-02-26搵到.
8. ↑  〈【光復區會●港島結果】民主派3區近全勝！灣仔議席過半 張國鈞墮馬〉. 蘋果日報 (香港). 2019-11-25. 原先內容歸檔喺2019-12-09. 喺2020-03-01搵到.
9. ↑  〈【全城禁聚】區議員謝妙儀及助手拍攝聚賭遇襲受傷 2惡男涉毆打1被捕〉. 《蘋果日報》. 2020-03-31. 原先內容歸檔喺2020-08-11. 喺2020-11-24搵到.
10. ↑  〈區議員謝妙儀拍非法聚賭遇襲送院 1男涉襲擊被捕〉. 《大紀元時報》. 2020-03-31.
11. ↑  謝妙儀 Tse Miu Yee. 〈Facebook又玩禁聲？自動delete post？〉. 原先內容歸檔喺2020-04-06. 喺2020-04-02搵到.
12. ↑  謝妙儀 Tse Miu Yee (2020-12-28). 〈【請繼續關注12港人】〉.
13. ↑  謝妙儀 Tse Miu Yee. 〈十分抱歉我已出盡九牛二虎之力訴說及寄電郵〉. 喺2021-03-14搵到.
14. ↑  〈東區區議會議員資料謝妙儀女士〉. 原先內容歸檔喺2020-11-27. 喺2020-11-20搵到.
15. ↑  〈【抗暴之戰】東區DO稱「收高層命令」 突取消召開地區監警會〉. 《蘋果日報》. 2020-03-10. 原著喺2021-03-13歸檔. 喺2020-03-14搵到.
16. ↑  〈民政處突取消東區監警會 民主派批警權凌駕區議會〉. 香港獨立媒體. 2020-03-10. 原先內容歸檔喺2020-03-11. 喺2020-03-14搵到.
17. ↑  謝妙儀 Tse Miu Yee. 〈初心依然〉. 喺2021-07-10搵到.

出面網頁
----

* 東區區議會議員資料謝妙儀女士Wayback Machine嘅版面存檔備份
* 謝妙儀嘅facebook頁

|
|  |
| 前任：**劉慶揚** | **東區區議會興民選區區議員**2020年1月1號－2021年7月11號 | 繼任：**懸空** |
| **新頭銜** | **東區區議會青年發展及社區營造工作小組主席**2020年7月6號－2021年7月11號 |
| 黨職
 |
| **新頭銜** | **山民主義召集人**2016年11月27號－ | **現任** |